Dié hotel is trots groen | Netwerk24
Deur Dawie Boonzaaier 21 April 2019 00:23
Verby is die dae toe jou luukse hotel se status gemeet is aan die gehalte van sy lakens en die uitsig vanaf sy terras. Om nie eens te praat van die grootte van die bad nie.
Wêreldwyd is dit ál minder sterstatus en ál meer groenstatus wat tel. Daarom is Marriott International se AC Hotel, wat onlangs net langs die V&A Waterfront in Kaapstad oopgemaak het, ’n trappie bo (baie van) die res.
Die AC Hotel net langs die V&A Waterfront bied 188 kamers met uitsigte op Tafelberg, Vlaeberg of Leeukop.Foto’s: JF Wiens
Die hotel het alles anders ook: Daar’s 188 ruim kamers met prentjiemooi uitsigte op Tafelberg, Leeukop of Vlaeberg. ’n Fynproewer-restaurant, biblioteek, fiksheidsentrum . . . Maar bowenal is dit die “groenfaktore” wat tel. Die ontsoutingsaanleg sorg vir water, want almal weet die Kaap se druppels is goud werd. Daar is ligsensors wat help om krag te bespaar en pompe wat water verwarm om van minder geisers gebruik te maak.
Verder is dit die klein dingetjies, soos strooitjies en ander verpakkingsmateriaal wat herwin kan word, wat hierdie hotel laat uitstaan. “In vandag se tyd kan ’n mens net nie meer ons natuurlike hulpbronne wat opgebruik word, miskyk nie. Daarom is ons toegewy om groen inisiatiewe bekend te stel wat sal help om ons planeet te red en dit te bewaar vir toekomstige generasies,” sê Michael Liffmann, die hotel se hoofbestuurder, wat al 20 jaar se ervaring in die bedryf hier en oorsee het.
Die AC Hotel se kombuis bied heerlike Spaanse tapas. Foto:
Die AC Hotel-konsep is vir moderne reisigers. Eerstens word die ontwerp beskryf as “tydloos Europees”. Die AC Lounge is ’n gemeenskaplike werksarea bedags en saans word dit ’n kuierplek waar jy ’n boetiekbier kan geniet en gesels en kuier met die ander gaste. Die kombuis bedien Spaanse tapas, terwyl jy ook ’n wegneemete by die AC Market kan koop.
Vir sakereisigers is die Kaapstadse Internasionale Konferensiesentrum binne stapafstand en vir toeriste bied die V&A Waterfront net ’n klipgooi verder toegang tot vermaak soos die Zeitz-kunsmuseum, die Rooibus en toegang tot Robbeneiland.
Boonop bied die hotel sowat 100 nuwe werksgeleenthede.
Die pryse van kamers in die AC Hotel begin by R1 911 per nag.